**האגודה הישראלית לקרימינולוגיה**

**פרס החוקר הצעיר, תשע"ז (2017)**

**נעם חביב**

מר נעם חביב הוא דוקטורנט במכון לקרימינולוגיה באוניברסיטה העברית בירושלים, שבו הוא קיבל את התואר השני. התואר הראשון בסוציולוגיה, אנתרופולוגיה והיסטוריה כללית הוענק אף הוא על ידי האוניברסיטה העברית.

במהלך לימודיו קיבל מר חביב שלושה פרסי הצטיינות המעידים על התמדתו במימוש יכולותיו האינטלקטואליות.

קידומו האקדמי של מר חביב מתרכז בשני מסלולים מקבילים: הוראה ומחקר. במקביל ללימודיו הוא שימש בעבר כעוזר הוראה וכעוזר מחקר, ולאחרונה הוא מועסק כעוזר הוראה בסדנה לכתיבת תזה במסלול המחקרי של התואר השני, למרצה בקורס על אוריינות אקדמית, ולמנהל המחקר המקיף של הערכת תכניות התקון בשירות בתי הסוהר.

המחקרים שבהם השתתף מר חביב הניבו ארבעה דוחות מחקר, ופרסומים בבמות אקדמיות. שתיים מעבודותיו פורסמו בבמות מקומיות (באחת מהן הוא מחבר יחיד), ושתיים - בבמות בינלאומיות (באחת מהן הוא מחבר יחיד). כתב יד נוסף נמסר לדפוס בבמה בינלאומית. מר חביב הציג את עבודותיו בכנסים מדעיים; שלושה מקומיים, ואחד בינלאומי שנערך באוניברסיטת אריאל.

המאמר שפרסם מר חביב כמחבר יחיד בבמה בינלאומית עוסק בבעיית הדיווח למשטרה על תקיפות מיניות מצד חברים בקהילה הסדומזוכיסטית בישראל. בשל הקושי בחקר קהילה זו, הסובלת מסטיגמה חברתית, יש במחקר הנדון משום פריצת דרך אל "ארץ לא נודעת" ((terra incognita. במאמרו התמקד המחבר בנושא המהווה בעיה הן בתוך הקהילה, והן ביחסיה עם החברה הכללית, והוא בעיית האלימות ביחסים הסדומזוכיסטיים. הקושי מתחיל בהגדרה; היכן מסתיימת האלימות המוסכמת-מראש בין השולט ביחסים הסדומזוכיסטיים הזוגיים ובין בת הזוג הכנועה, והיכן מתחילה האלימות הבלתי מוסכמת, שבמקרים רבים מגיעה לכדי אונס ממש. מסתבר, שבכל קהילה סדומזוכיסטית מוגדרת הפעילות המוסכמת בכללים אתיים שמתירים אך ורק פעילות שהיא בטוחה, שפויה ומוסכמת (safe, sane and consensual). כאשר מתרחשת חריגה מכלל זה, ניתן להתלונן בתוך הקהילה ובמשטרה, אך במחקר האיכותני שערך במהלך השנים 2013-2012 (ופורסם בכתב העת Sexual Research and Social Policy), לא עלה המחבר אף על מקרה אחד של תלונה על אונס. מטרתו הייתה לברר, באמצעות ראיונות עם 20 משתתפים מחברי הקהילה הסדומזוכיסטית (גברים ונשים, שולטים וכנועים), מהן הסיבות לכך. הוא מצא, כמובן, כי קיים פחד מנקמת האנס. מעבר לכך, קיימת סטיגמה הן של קרבן מיני (בתוך הקהילה ומחוצה לה), והן של "סוטה" (בחברה הכללית); ומה שמעניין מבחינה פסיכולוגית - בושה והאשמה עצמית של הקרבן כמי שהביאה את ההתעללות על עצמה.

המחבר מונה דרכים להתמודדות עם האלימות בקהילה הסדומזוכיסטית, שכוללות תמיכה הדדית, קו-חם, ניהול רשימה שחורה של עבריינים, ובמקרים קיצוניים - חרם וסילוק מן הקהילה. לדעת המחבר, דיון פתוח בנושא האלימות בקהילה הסדומזוכיסטית יועיל להפחתתה.

דומה שמחקר חלוץ זה, אשר פותח צוהר לתופעה חברתית בעייתית, עשוי להוות תרומה חשובה הן במישור העיוני בכל הכרוך בהבנה של ההתנהגות הסוטה לסוגיה, והן במישור היישומי - הפחתת האלימות המינית.

תרומות אלו, ומכלול הישגיו של מר נעם חביב מצביעים על פוטנציאל משמעותי להפוך לחוקר רציני בתחומי התעניינותו, ועל כן אנו מוצאים אותו ראוי לעידוד באמצעות הענקת פרס החוקר הצעיר מטעם האגודה הישראלית לקרימינולוגיה לשנת תשע"ז (2017).

\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

פרופ' ישראל נחשון ד"ר עודדה שטיינברג ד"ר קרן כהן-לוק ד"ר שבתאי לויט

יו"ר ועדת הפרס חברת ועדת הפרס חברת ועדת הפרס חבר ועדת הפרס